কয়রা উপজেলা চেয়ারম্যান জিএম মহসিন রেজা বলেন, প্রবল বর্ষণ ও বাতাসের কারণে উপজেলার দক্ষিণ বেতকাশি, উত্তর বেতকাশির কাজী পাড়া, বাগবুনিয়া, গাতির ঘের, কাঠ কাটা, ৫নং কয়রা লঞ্চঘাট, ৬নং কয়রা পুলিশ ফাঁড়ি হরিণ টান, মহারাজপুরের দেশালিয়া, মঠবাড়িয়া, মহেশ্বরীপুরের কাঠালতলা ও পূর্ব হড্ডা এলাকার বাঁধ ঝুঁকিপূর্ণ হয়ে পড়েছে।  দাকোপ উপজেলার ভাইস চেয়ারম্যান জয়ন্তী রানী বলেন, উপজেলার কয়েকটি ইউনিয়নে পানির চাপ বৃদ্ধি পেয়েছে এবং ঝড়ে এলাকার  ঘরবাড়ির বেশ ক্ষতি হয়েছে। কামারখোলা, সুতরখালি, বানিয়াশান্তা এবং বাজুয়া ইউনিয়নে অনেক কাঁচা ঘর ভেঙে গেছে। গতকাল শুক্রবার রাত থেকে আজ শনিবার দুপুর পর্যন্ত থেমে থেমে বৃষ্টি ও ঝড়ো হাওয়ায় বাঁধের অনেক জায়গা দুর্বল হয়ে পড়েছে।  এ প্রসঙ্গে কয়রা উপজেলা নির্বাহি কর্মকর্তা আবুল বশার বলেন, উপজেলার বিভিন্ন ইউনিয়নের ১২টি স্থানের বাঁধ ঝুঁকিপূর্ণ হয়ে পড়েছে। পানির চাপে এসব এলাকার বাঁধের মাটি ধসে যাওয়ার ফলে এই অবস্থার সৃষ্টি হয়েছে বলে তিনি জানান।  দাকোপ উপজেলা নির্বাহি কর্মকর্তা দৌলতুজ্জামান খান বলেন, উপজেলার বিভিন্ন  ইউনিয়নের ৩ শতাধিক ঘর ভেঙে গেছে। তাছাড়া ৩৩ নং পোল্ডারের কিছু অংশ ভেঙে যাওয়ার পর স্থানীয়দের তৎপরতায় তা মেরামত করা হয়েছে বলে তিনি জানান।  (শীর্ষ নিউজ ডটকম/প্রতিনিধি/এমআর/আরআর/১৬.২০ ঘ.)